Ikki hafta avval ish boshlagan Abramov “Astana”dan ketdi

O‘zbekiston terma jamoasi sobiq bosh murabbiyi Vadim Abramov Qozog‘istonning “Astana” FK bosh murabbiyi lavozimidan ketdi, deya xabar beradi “Gazeta” nashri.

 Foto © aljazeera.com
“O‘zbekistonlik mutaxassis Vadim Abramov bilan “Astana” klubi prezidenti Yesmuxamet Spanov egallab turgan lavozimidan ozod etilganligi sababli shartnoma imzolanmagan. Bu kelishuv og‘zaki tarzda bo‘lgani bois Vadim Karlenovich bilan kelishuv bekor qilindi. Jamoa bilan birinchi o‘quv-mashg‘ulot yig‘inini qozog‘istonlik mutaxassis Grigoriy Babayan o‘tkazadi”, — deyiladi klub matbuot relizida.
“Ha, men darhaqiqat “Astana”dan ketdim. Klub rahbariyati tarkibida o‘zgarishlar ro‘y berdi. Yangi rahbar esa boshqa mutaxassis olib kelish istagini bildirdi. Shu sababli men Qozog‘iston klubi bilan xayrlashdim”, — deb o‘z ketishini tasdiqladi Vadim Abramov.
Shu o‘rinda Abramov bilan “Astana”ga borgan futbolchi Islom To‘xtaxo‘jayevning ham Qozog‘istondagi missiyasi amalga oshmadi. U ham klubni tark etdi, deya xabar beradi Sports.uz nashri.
Ta’kidlash joiz, Vadim Abramov 2011-yilda termamizning Osiyo Kubogidagi muvaffaqiyatli ishtirokidan so‘ng O‘zbekistonning eng yaxshi murabbiyi nomiga sazovor bo‘lgan. 2012-yil 4-iyunda O‘zbekiston milliy terma jamoasi murabbiyligidan iste’foga chiqarilgan.